Espanjan kuningaskunnan aloite julkisuuden henkilöiden eurooppalaisen suojeluverkoston perustamisesta



Virallinen lehti nro C 042 , 15/02/2002 s. 0014 - 0014



Espanjan kuningaskunnan aloite julkisuuden henkilöiden eurooppalaisen suojeluverkoston perustamisesta (2002/C 42/08) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 29 artiklan, ottaa huomioon Espanjan kuningaskunnan aloitteen, ottaa huomioon Euroopan parlamentin lausunnon, sekä katsoo seuraavaa: (1) Unionilla ei ole yleistä julkisuuden henkilöiden suojelua koskevaa lainsäädäntöä, säännöstöä tai käsikirjoja omasta maasta, yhteisöstä tai yhteisön ulkopuolelta kotoisin olevia julkisuuden henkilöitä varten. (2) Arvohenkilöitä ja julkisuuden henkilöitä on murhattu ja heihin on kohdistettu hyökkäyksiä useissa eri yhteyksissä, ja vaikka tällainen on epätodennäköistä, on täysin mahdollista, että sitä tapahtuu tulevaisuudessakin, ON PÄÄTTÄNYT SEURAAVAA: 1 artikla Perustetaan julkisuuden henkilöiden eurooppalainen suojeluverkosto, jäljempänä "verkosto". Verkoston puheenjohtajana toimii neuvoston kulloisenkin puheenjohtajavaltion julkisuuden henkilöiden suojelun alalla toimivaltainen kansallinen viranomainen. Verkostoa avustaa neuvoston sihteeristö. 2 artikla Verkosto muodostuu kunkin jäsenvaltion nimeämistä kansallisten poliisiyksiköiden yhteyspisteistä, jotka ovat toimivaltaisia julkisuuden henkilöiden suojelun alalla. Myös Euroopan unionin ehdokasmaat, komissio ja Europol voivat nimetä yhteyspisteen liittyäkseen verkkoon. 3 artikla Verkosto edistää julkisuuden henkilöiden suojelun alalla toimivaltaisten kansallisten poliisiyksiköiden yhteistyötä. Lisäksi sen tavoitteena on: a) julkisuuden henkilöiden suojelun alaan kuuluvien tietojen, työntekijöiden ja kokemusten vaihto; b) kussakin jäsenvaltiossa julkisuuden henkilöiden suojelusta vastaavan henkilöstön valinta- ja koulutuskriteerien yhtenästäminen; c) tietokannan luominen erityisesti julkisuuden henkilöihin kohdistuneista hyökkäyksistä ja iskuista, tapaustutkimuksista ja käytetyistä menetelmistä; d) eri jäsenvaltioissa voimassa olevien sääntöjen ja lainsäädännön lähentäminen. 4 artikla Asetettujen tavoitteiden saavuttamiseksi verkostolla on toimivalta seuraavissa asioissa: a) menettelyjen yksinkertaistaminen laatimalla kaikissa jäsenvaltioissa käytettävä yhtenäinen lomake; b) aseistettujen turvahenkilöiden enimmäismäärän määrittäminen julkisuuden henkilön ja käytettävien resurssien mukaan; c) yhden jäsenvaltion julkisuuden henkilön suojelusta vastaavien turvahenkilöiden toisessa jäsenvaltiossa oleskelua tai sinne matkustamista koskevien palveluehtojen määrittäminen; d) hyökkäysten ja iskujen ehkäisyä koskevien yhteisten toimintamenetelmien selvittäminen; e) virallisessa saattueessa liikkuvan suojeltavan julkisuuden henkilön erityiskohtelua koskevien yhteisten sääntöjen käyttöönotto; f) yhteistyö muiden poliisiyksiköiden ja muiden viranomaisten kanssa; g) julkisuuden henkilöiden lähestymistä ja tiedotusvälineiden edustajille myönnettäviä akkreditointeja koskevien yhteisten sääntöjen laatiminen. 5 artikla Verkosto laatii vuosittain toimintaansa koskevan talousarvion, jonka neuvosto hyväksyy. 6 artikla Neuvosto arvioi verkoston toimintaa kahden vuoden kuluttua tämän päätöksen noudattamisen alkamisesta. 7 artikla Tätä päätöstä noudatetaan sitä päivää seuraavasta päivästä, jona neuvosto tekee sen. Tehty ... Neuvoston puolesta Puheenjohtaja ...